b'\n_START_ARTICLE_\nLobor\n_START_SECTION_\nLega\n_START_PARAGRAPH_\nKraj le\xc5\xbei na ju\xc5\xbenem pobo\xc4\x8dju 1061 m visoke Ivan\xc5\xa1\xc4\x8dice 14 km severno od Zlatar-Bistrice. Od Zagreba in Vara\xc5\xbedina pa je oddaljen 50 km.\n_START_SECTION_\nIme kraja\n_START_PARAGRAPH_\nIme kraja se je verjetno razvilo iz latinske besede labor v prvotnem pomenu delo ter je najverjetneje povezano s starim rimskim kamnolomom in pripadajo\xc4\x8dimi kamnose\xc5\xa1kimi delavnicami, ki so stali vf bli\xc5\xbeini kraja.\n_START_SECTION_\nZgodovina\n_START_PARAGRAPH_\nV doslej znanih starih listinah se Lobor prvi\xc4\x8d omenja leta 1244 kot posest (possesio Lobur), ki jo je ogrsko in hrva\xc5\xa1ki kralj Bela IV. za zasluge podelil vara\xc5\xbedinskemu \xc5\xbeupanu Mihovilu. Leta 1259 pa se v listini kralja Bele IV. omenja utrdba Lobor (castrum Lobor). V poznem srednjem veku so bili lastniki Celjski grofje (1399-1456) in nato Jan Vitovec. Od leta 1525 pa sta utrdba in naselje pripadali plemi\xc5\xa1ki dru\xc5\xbeini Keglevi\xc4\x87, ki je v 17. stoletju postavila nov baro\xc4\x8dni dvorec. Stara utrdba pa je bila zapu\xc5\xa1\xc4\x8dena. Danes so od nje ostale samo \xc5\xa1e ru\xc5\xa1evine zunanjih zidov. Novi dvorec pa se je vse do 18. stol. postopno dograjeval. Leta 1905 ga je Oskar Keglevi\xc4\x87 prodal trgovcu Moricu Seflengenu. Pri delitvi Kraljevine Jugoslavije na banovine je postalo naselje Lobor del Savske banovine, v \xc4\x8dasu Neodvisne dr\xc5\xbeave Hrva\xc5\xa1ke pa v sestavu Velike \xc5\xbeupe Zagorje. V letih 1941 in 1942 je bilo v dvorcu zbirno tabori\xc5\xa1\xc4\x8de za Jude. Od tu so avgusta 1942 poslali v koncentracijsko tabori\xc5\xa1\xc4\x8de Auschwitz okoli 1300 otrok in \xc5\xbeensk.'